Kim Behnke (FRI), 2001-01-23:
Hr. Frank Dahlgaard har lagt meget vægt på ønsket om at beskytte børn mod at se pornografiske film.
Og vi er fuldstændig enige med hr. Frank Dahlgaard i, at børn ikke skal se pornografiske film.
Men spørgsmålet er, om det her forslag hjælper nogen steder.
For det første har vi den opfattelse, at hvis børn sidder og ser fjernsyn efter midnat, så er problemet ikke, hvad der bliver sendt i det tv, de sidder og kigger på, men så er problemet, at børnene overhovedet sidder og ser fjernsyn efter midnat.
Og det løser forslaget jo ikke.
For det andet er det sådan, at børnene har mulighed for at se pornografiske film på alle mulige andre måder.
Det kan være, at der i hjemmet findes videofilm med pornografi, som børnene kan se på alle mulige tidspunkter også før kl. 24. Børnene har måske adgang til Internet, hvor der er faste billeder såvel som levende billeder, der oven i købet kan være langt mere voldsomme end det, der bliver sendt på tv-kanaler.
Men kan se på Internettet 24 timer i døgnet, hvis man vil det.
Derudover rammer forslaget jo kun ukodede betalingsfri tv-kanaler.
Hvis forældrene har valgt at have abonnement på en af de betalingskanaler, der findes, hvor der sendes pornografi, ja, så kan børnene vel også vælge at se det, hvis ikke forældrene forhindrer det.
Endelig glemmer hr. Frank Dahlgaard jo fuldstændig, at der på en række af de satellittransmitterede kanaler, som man kan modtage i Danmark, også sendes pornografi. Så pornografien er til stede alle steder, og hvis vi ønsker, at børn ikke skal se pornografien, jamen så er der kun én metode til det, og det er, at forældrene er dem, der afgør, hvad der skal ses på fjernsynet, og for de forældre, der måske ikke umiddelbart selv er hjemme i alle de timer, børnene er alene hjemme, måske om eftermiddagen osv., er det så enkelt, at moderne fjernsynsapparater er sådan indrettet, at man kan lægge blokeringer ind på visse kanaler.
Man kan lægge blokeringer ind på visse tidspunkter af døgnet, og kun hvis man kender en nærmere pinkode, kan man få lov til at åbne for de kanaler på de tidspunkter af døgnet. Så de forældre, der ikke ønsker at sidde vagt ved deres børn hele tiden, medens de ser fjernsyn eller zapper en tur rundt på kanalerne, kan lægge blokeringer ind, så børnene ikke ser de kanaler, hvor der bliver sendt pornografi. Så alt i alt mener vi, at alle muligheder, også tekniske, er til stede for, at man kan hjælpe de forældre, som ønsker at forhindre deres børn i at se pornografi.
Jeg kan ikke lade være med at komme med en enkelt bemærkning til sidst om, at hvis vi følger den tankegang, som hr. Frank Dahlgaard her lægger til grund, så ender vi i norske tilstande, hvor selv de folk, der frivilligt har valgt at tilkøbe et abonnement på en kanal, hvor der sendes pornografi, får sådan en stor sort plade på skærmen, hvor der står, at statens et eller andet bureau har valgt at censurere
den pågældende udsendelse, selv om folk af egen fri vilje har valgt at tegne et abonnement eller købe den pågældende udsendelse.
Det ønsker vi ikke.
Vi ønsker, at ytringsfriheden skal gælde også for pornografiske udsendelser.
Vi ønsker ikke, at børn skal se dem, men vi mener, at den bedste kontrol for at forhindre børn i at se dem er og bliver forældrene og ikke Folketinget.